КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий яхуэзащ Украинэм щыщ альпинистхэу Шевченкэ Тарас къызэралъхурэ илъэс 200 зэрырикъум и щIыхькIэ усакIуэм и цIэр зезыхьэ щыгум дэкIыну зызыгъэхьэзырхэм
Дыгъуасэ КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий альпинизмэм и ветеранхэу Украинэм альпинизмэмкIэ щIыхь зиIэ и тренер, Альпинистхэм я дунейпсо зэгухьэныгъэм хэт Зайдлер Александр, спортым и мастер Шабохин Виктор сымэ яхуэзащ. Абыхэм я мурадщ ди республикэм Шевченкэ Тарас и цIэр зезыхьэ и къырым Украинэмрэ Къэбэрдей-Балъкъэрымрэ я альпинистхэм ящIыгъуу дэкIыну. Метр 4200-рэ зи лъагагъ щыгум абыхэм трагъэувэнущ усакIуэшхуэм и фэеплъыр.
Мы щыгум и цIэр абы япэ дыдэу 1939 гъэм дэкIауэ щытахэм фIащащ. ХьэщIэхэм зэрыжаIэмкIэ, къэрал зэхуаку олимпиадэр ирырагъэхьэлIащ усакIуэр къызэралъхурэ илъэс 200 щрикъум.
КIуэкIуэ Юрий къыхигъэщхьэхукIащ мы Iуэхум мыхьэнэ хэха зэриIэр, ар урысей, украинэ цIыхубэм я зэкъуэтыныгъэм я дамыгъэу зэрыщытыр. Абы и мыхьэнэр нэхъри лъагэ ящI мы зэманым Украинэм ехьэлIауэ ди нэгу щIэкIхэм. ЛъагапIэм зэщIыгъуу дэкIыну зэрызэгурыIуар аргуэру зэ щыхьэт тохъуэ къэралитIым я цIыхухэм зэхэщIыкI лъагэ зэраIэм икIи ахэр зэкъуэту псэуну зэрыхуейм.
Республикэм и Iэтащхьэм и къалэнхэр пIалъэкIэ зыгъэзащIэр альпинистхэм ехъуэхъуащ яубзыхуа Iуэхур тэмэму зэфIагъэкIыну икIи Къэбэрдей-Балъкъэрым и щIыпIэ нэхъ дахэ дыдэхэр къызыхэщ сурэтхэр щызэхуэхьэса альбом тыгъэ яхуищIащ.
КъБР-м и Iэтащхьэмрэ
Правительствэмрэ я пресс-IуэхущIапIэ.
